NOBLE รับปีนี้ขาดทุน ฟุ้งปีหน้าพลิกกำไร หลังมี Backlog ราว 1.9 หมื่นลบ. รับรู้ปี 59
NOBLE รับปีนี้ผลประกอบการขาดทุน เหตุก่อสร้างล่าช้า คาดรายได้ปีนี้ต่ำกว่าปีก่อนที่มีรายได้ 2.35 พันลบ. เชื่อปีหน้าพลิกเป็นกำไร เผยมี Backlog มูลค่าราว 1.9 หมื่นลบ. ทยอยรับรู้ส่วนใหญ่ในปี 59
3 มิ.ย. 2558

นายธีรพล วรนิธิพงศ์ ผู้อำนวยการโครงการ บริษัท โนเบิล ดีเวลลอปเมนท์ จำกัด (มหาชน) หรือ NOBLE เปิดเผยว่า การดำเนินงานของบริษัทในปีนี้จะมีผลขาดทุน เนื่องจากไม่มีกำหนดโอนโครงการคอนโดมิเนียมให้กับลูกค้าจากความล่าช้าในการก่อสร้างที่ได้รับผลกระทบจากการได้รับใบอนุญาตรายงานการวิเคราะห์ผลกระทบสิ่งแวดล้อม (EIA) ใช้ระยะเวลานานและมีการปรับแก้ค่อนข้างมาก ซึ่งส่งผลต่อเนื่องไปยังการส่งมอบโครงการและการรับรู้รายได้ของบริษัทที่ต้องเลื่อนออกไป ทำให้รายได้ของบริษัทในปีนี้คาดว่าจะต่ำกว่าปีก่อนที่มีรายได้อยู่ที่ 2.35 พันล้านบาท
อย่างไรก็ตาม บริษัทเชื่อว่าในปีหน้าจะพลิกกลับมามีกำไร โดยขณะนี้บริษัทมียอดขายรอโอน (Backlog) มูลค่าราว 1.9 หมื่นล้านบาท ซึ่งจะทยอยรับรู้ส่วนใหญ่ในปี 59 และจะทยอยโอนไปถึงปี 61
ขณะที่บริษัทตั้งเป้ายอดขายปีนี้ที่ 1 หมื่นล้านบาท มาจากยอดขายของโครงการในมือราว 2 พันล้านบาท ปัจจุบันเหลืออยู่ 1 พันล้านบาท ส่วนยอดขายจากโครงการใหม่จำนวน 8 พันล้านบาท และล่าสุดวันนี้บริษัทเปิดโครงการใหม่เป็นโครงการแรกในปีนี้ คือ โครงการคอนโดมิเนียม BE 33 สุขุมวิท 33 มูลค่า 3.3 พันล้านบาท เป็นอาคารสูง 31 ชั้น 1 อาคาร จำนวน 277 ยูนิต ราคาเริ่มต้น 210,000 บาทต่อตารางเมตร เปิดจองวันที่ 21 มิถุนายน 58 โดยบริษัทตั้งเป้ายอดขายในวันแรกราว 3.3 พันล้านบาท
ด้านนายกิตติ ธนากิจอำนวย ประธานเจ้าหน้าที่บริหาร NOBLE เปิดเผยว่า ในปีนี้บริษัทมีแผนเปิดโครงการใหม่ทั้งหมด 4 โครงการ มูลค่าโครงการรวม 1.37 หมื่นล้านบาท แบ่งเป็นโครงการแนวราบกว่า 1 พันล้านบาท และส่วนที่เหลือเป็นคอนโดมิเนียม 2-3 โครงการ โดยจะเปิดตัวในครึ่งปีหลังอีก 3 โครงการ แบ่งเป็นโครงการแนวราบ 1 โครงการ และคอนโดมิเนียม 1-2 โครงการ
ทั้งนี้ แนวโน้มอสังหาริมทรัพย์ของไทยในช่วงที่เหลือของปีคาดว่าจะสดใสโดยเฉพาะในช่วงครึ่งปีหลัง เนื่องจากการเมืองนิ่งและภาวะเศรษฐกิจของประเทศคาดว่าจะกลับมาฟื้นตัวขึ้นจากช่วงครึ่งปีแรกที่ยังชะลอตัว ประกอบกับการลงทุนโครงการโครงสร้างพื้นฐานต่างๆของรัฐที่คาดว่าจะออกมามากในช่วงครึ่งปีหลัง จะช่วยกระตุ้นการลงทุนของภาคเอกชน และช่วยกระตุ้นภาคอสังหาริมทรัพย์ให้เติบโตขึ้น ขณะที่กำลังซื้ออาจจะดีขึ้นเล็กน้อย เนื่องจากภาระหนี้ครัวเรือนที่อยู่ในระดับสูงมีแนวโน้มลดลงเล็กน้อย